बारिश के बाद सोमवार को वार्ड-8 में लोगों जल भराव और गंदगी के कारण परेशानियों का सामना करना पड़ रहा है। नालियों और गलियों में जल भराव के कारण लोगों को पैदल चलने में भी परेशानियों का सामना करना पड़ रहा है। कलानौर में इससे पहले भी लोग डेंगू और मलेरिया जैसी बीमारियों से पीड़ित हो चुके है। ऐसे में जल भराव और फैली गंदगी के कारण लोगों को बीमारी फैलने का डर सता रहा है। ग्रामीणों ने बताया कि पानी निकासी के खास इंतजाम नहीं है। जनस्वास्थ्य विभाग द्वारा सीवरेज ट्रीटमेंट प्लांट के लिए बिछाई गई ड्रेनेज पाइप लाइन से ही बारिश का पानी निकलता है। अधिक बारिश होने के कारण पानी के साथ पालिथीन आदि भी बहकर पाइप लाइन में आ जाती है। जिस कारण पाइप पूरी तरह से ब्लॉक हो जाता है और जल भराव की स्थित पैदा हो जाती है। सतपाल, विजय और शांति देवी ने बताया कि बारिश के बाद घरों के आसपास जल भराव की स्थित पैदा हो जाती है। इस संबंध में कई बार संबंधित विभाग के अधिकारियों को शिकायत दी गई लेकिन समस्या का समाधान नहीं किया जा रहा है। --कलानौर में बारिश के पानी की निकासी के लिए अलग से कोई व्यवस्था नही है। लोगों को परेशानियों का सामना नहीं करना पड़े इसके लिए सीवरेज लाइन से ही बारिश का पानी भी निकाला जाता है। सीवरेज ब्लॉक हो जाने के कारण लोगों को जल भराव की परेशानियों का सामना करना पड़ रहा है। सीवरेज की सफाई कराई जा रही है। जल्द ही लोगों को जल भराव की समस्या से निजात मिलेगी।